Tiener by straatren doodgeskietArgieffoto. ŉ 15-jarige seun is Saterdag in Durban tydens ŉ onderonsie met die polisie by ŉ onwettige straatren doodgeskiet. Kol. Jay Naicker, polisiewoordvoerder, het gesê die polisie is na Inanda ontbied nadat hulle klagtes ontvang het van ŉ onwettige straatren by ŉ taxistaanplek. Hy het gesê ŉ groep van nagenoeg 200 deelnemers en toeskouers het daarna op die polisie toegesak. “Skote is geskiet en die seun is in die wang getref. Hy het aan sy beserings beswyk,” het Naicker gesê. Naicker het nie gesê wie die skote gevuur het nie, maar die onafhanklike polisie-ondersoekdirektoraat (Opod) is na die toneel ontbied om die skietery te ondersoek. Die situasie in die gebied was Saterdagaand gespanne. Die openbare ordepolisie het die situasie dopgehou.